NARIADENIE KOMISIE (ES) č. 100/2007
z 1. februára 2007,
ktorým sa z dôvodu pristúpenia Bulharska a Rumunska k Európskej únii mení a dopĺňa nariadenie (ES) č. 877/2004, ktoré ustanovuje podrobné pravidlá uplatňovania nariadenia Rady (ES) č. 2200/96, čo sa týka oznamovania cien určitých druhov čerstvého ovocia a zeleniny zaznamenaných na trhoch
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 56,
keďže:
(1)
Podľa článku 28 ods. 1 nariadenia Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1) sa vyžaduje, aby členské štáty Komisii oznámili za každý hospodársky deň počas každého z príslušných hospodárskych rokov ceny, ktoré sa zaznamenali na ich reprezentatívnych trhoch produktov za niektoré produkty s presne určenými obchodnými vlastnosťami, ako sú odroda alebo druh, trieda, veľkosť a balenie.
(2)
V prílohe k nariadeniu (ES) č. 877/2004 (2) sa uvádza zoznam reprezentatívnych trhov, na ktoré sa významná časť vnútroštátnej produkcie daného produktu uvádza po celý hospodársky rok alebo v priebehu jedného z období, na ktoré sa hospodársky rok rozdeľuje.
(3)
Z dôvodu pristúpenia Bulharska a Rumunska k Európskej únii 1. januára 2007 by sa pre ne mali stanoviť reprezentatívne trhy.
(4)
Nariadenie (ES) č. 877/2004 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha k nariadeniu (ES) č. 877/2004 sa mení a dopĺňa takto:
a)
do zoznamu reprezentatívnych trhov sa pridáva text „Sofia (BG)“ pre tieto produkty: „Rajčiaky“, „Baklažány“, „Dyňa červená“, „Melóny cukrové“, „Marhule“, „Broskyne“, „Stolové hrozno“, „Čerešne“, „Uhorky“, „Slivky“ a „Zeleninová paprika“;
b)
do zoznamu reprezentatívnych trhov sa pridáva text „Bukurešť (RO)“ pre tieto produkty: „Rajčiaky“, „Baklažány“, „Dyňa červená“, „Marhule“, „Jablká“, „Čerešne“, „Uhorky“, „Cesnak“, „Mrkva“, „Slivky“, „Zeleninová paprika“, „Cibuľa“ a „Fazuľa“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. februára 2007